Projektas

**ROKIŠKIO RAJONO SAVIVALDYBĖS TARYBA**

**S P R E N D I M A S**

**DĖL PRITARIMO REORGANIZUOTI AKCINĘ BENDROVĘ „ROKIŠKIO KOMUNALININKAS“ IR AKCINĘ BENDROVĘ ROKIŠKIO BUTŲ ŪKĮ**

2017 m. sausio 27 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos akcinių bendrovių įstatymo 61, 62, 63 straipsniais, Rokiškio rajono savivaldybės tarybos 2007 m. gruodžio 7 d. sprendimu Nr. TS-13.181 ,,Dėl savivaldybės turtinių ir neturtinių teisių įgyvendinimo akcinėse bendrovėse, uždarosiose akcinėse bendrovėse ir viešosiose įstaigose“, Rokiškio rajono savivaldybės administracijos direktoriaus 2012 m. rugsėjo 20 d. įsakymu Nr. AV-801 patvirtintų Atstovavimo Rokiškio rajono savivaldybei akcinėse bendrovėse ir uždarosiose akcinėse bendrovėse taisyklių 19 punktu, Rokiškio rajono savivaldybės taryba n u s p r e n d ž i a:

1. Pritarti reorganizuoti akcinę bendrovę ,,Rokiškio komunalininkas“ (kodas 173000664) ir akcinę bendrovę Rokiškio butų ūkį (kodas 173001047), prijungiant akcinę bendrovę Rokiškio butų ūkį prie akcinės bendrovės ,,Rokiškio komunalininkas“ teisės aktų nustatyta tvarka.

2. Įgalioti (su teise perįgalioti) Rokiškio rajono savivaldybės administracijos direktorių dalyvauti bendrovių visuotiniuose akcininkų susirinkimuose ir balsuoti 1 punkte išdėstytu klausimu „už“.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Julė Bražionienė

Rokiškio rajono savivaldybės tarybai

**SPRENDIMO PROJEKTO „DĖL PRITARIMO REORGANIZUOTI AKCINĘ BENDROVĘ „ROKIŠKIO KOMUNALININKAS“ IR AKCINĘ BENDROVĘ ROKIŠKIO BUTŲ ŪKĮ“ AIŠKINAMASIS RAŠTAS**

**Parengto sprendimo projekto tikslai ir uždaviniai.**

Siekiant padidinti bendrovių veiklos efektyvumą, optimizuoti valdymą, sumažinti administracines išlaidas, šių bendrovių pagrindinė akcininkė Rokiškio rajono savivaldybė siūlo reorganizuoti AB ,,Rokiškio komunalininkas“ ir AB Rokiškio butų ūkį ir prie didesnės akcinės bendrovės ,,Rokiškio komunalininkas“ (metinės pajamos –2075,0 tūkst. Eur, darbuotojų skaičius – 92, įstatinis kapitalas 1 071 431, 10 Eur) prijungti AB Rokiškio butų ūkį (metinės pajamos – 521,5 tūkst. Eur, darbuotojų skaičius – 32, įstatinis kapitalas 62 381,90 Eur) .

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas, Lietuvos Respublikos akcinių bendrovių įstatymas.

**Sprendimo projekto esmė.**

Lietuvos Respublikos akcinių bendrovių įstatyme numatyta, kad reorganizavime gali dalyvauti tik tos pačios teisinės formos bendrovės, todėl, pertvarkius UAB ,,Rokiškio butų ūkis“ į akcinę bendrovę Rokiškio butų ūkį ir ją įregistravus Juridinių asmenų registre, galima priimti sprendimą dėl AB ,,Rokiškio komunalininkas“ ir AB Rokiškio butų ūkio reorganizavimo prijungimo būdu. Rokiškio rajono savivaldybei AB ,,Rokiškio komunalininkas“ priklauso 87,4 proc. akcijų, AB Rokiškio butų ūkio savivaldybei priklauso 70,5 proc. akcijų, todėl dėl akcinių bendrovių reorganizavimo, prijungiant AB Rokiškio butų ūkį prie AB ,,Rokiškio komunalininkas” reikalingas savivaldybės tarybos pritarimas. Jei savivaldybės taryba pritars teikiamam sprendimo projektui, bendrovių reorganizavimo procedūros bus vykdomos Akcinių bendrovių įstatyme nustatyta tvarka.

**Galimos pasekmės, priėmus siūlomą tarybos sprendimo projektą:**

**teigiamos** – planuojama sumažinti administracijos darbuotojų skaičių, dėl to administracinės sąnaudos sumažėtų apie 60 tūkst. Eur per metus. Taip pat būtų efektyviau panaudojama turima technika, racionaliau paskirstyti darbo krūviai visiems darbuotojams, optimizuota apskaita. Kai administracinis pastatas ir kiti gamybiniai pastatai bus vienos bendrovės nuosavybė, bus galima spręsti klausimą dėl gamybinės bazės ir administracijos perkėlimo į buvusius vaistų sandėlių pastatus, o Rokiškio miesto istorinėje dalyje, nekilnojamųjų kultūros vertybių teritorijoje esančius administracinį ir gamybinius pastatus bus galima parduoti ir pritaikyti juos naudoti komercinei, visuomeninei paskirčiai.

**neigiamos** – bendrovė turės papildomų išlaidų, reiks atleidžiamiems darbuotojams išmokėti išeitines kompensacijas, jeigu jiems nebus pasiūlytas kitas darbas. Reiks apmokėti su reorganizavimu susijusias išlaidas (reorganizavimo sąlygų auditavimas, bendrovės įregistravimas) apie 3 tūkst. Eur.

**Kokia sprendimo nauda Rokiškio rajono gyventojams.**

Sujungus bendroves, už teikiamas paslaugas bus išrašoma viena sąskaita vietoj dabar rašomų 2 ar 3 sąskaitų, tai patogiau ir naudingiau gyventojams, nes mažiaus reikės mokėti kredito įstaigoms už mokesčių priėmimą.

Administracinės sąnaudos yra viena iš teikiamų paslaugų kainos sudėtinių dalių, todėl jų sumažinimas turės teigiamą įtaką kainų mažėjimui.

**Finansavimo šaltiniai ir lėšų poreikis**

Sprendimui įgyvendinti savivaldybės biudžeto lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas**.

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Turto valdymo ir viešųjų pirkimų skyriaus vedėja J. Bražionienė